Live Killers
Live Killers je koncertni album britanske rock grupe Queen koji je sniman za vrijeme turneje grupe Europom, u periodu između januara i marta 1979. godine tokom koje su promovisali album Jazz. Objavljen je 22. juna 1979. godine i bio je prvi live album grupe Queen. Tokom evropskog dijela Queenove turneje, prema knjizi Grega Brooksa Queen Live - a Concert Documentary pjesme Don't Stop Me Now, Spread Your Wings i Brighton Rock su snimljene na koncertu održanom u Stadthalle u Bremenu, Njemačka 20. januara, Death On Two Legs je sa koncerta iz Sporthalle (Keln, 1. februar), Sheer Heart Attack je snimljen na koncertu u Sedlmayer Halle (Minhen, 11. februar). Pjesme 39 i Now I'm Here su sa koncerta održanog u dvorani Festhalle u Frankfurtu 2. februara. Album je presjek najboljih scenskih trenutaka i izvedbi pjesama sa više različitih koncerata a smatra se najboljim koncertnim albumom Queena i jednim od boljih koncertnih zapisa rock muzike uopće. Gitarist Brian May i Roger Taylor su u emisiji In the Studio with Redbeard američkog radia otkrili da grupa nije bila zadovoljna konačnim miksom albuma obavljenim u vlastitom studiju pa uprkos tome album je bio vrlo uspješan dostigavši 3. mjesto na britanskoj top-listi albuma i 16. mjesto na američkom Billboardu, te je dostigao dvostruki platinasti tiraž u SAD-u. Singl sa ovog albuma Love Of My Life postao je hit u zemljama Južne Amerike. Album je samostalno producirala grupa i bio je prvi album koji je miksan u njihovom vlastitom studiju (Mountain Studios) u Montreuxu, Švicarska.